Waardig vir die Koningryk van God - Suider Kruis
Home » Waardig vir die Koningryk van God
Posted on 27 Junie 2021 25 Junie 2021 by Pastoor Nico Visagie
Ek staan verbaas vandag oor die leiding van die Gees. Dis asof die HERE weet wat ons vrae is voor ons dit gaan vra en dan sorg dat ons die antwoorde het wanneer ons dit nodig het!
So 'n tyd gelede het ek twee artikels geskryf oor Jou geloof het jou gered en Perfekte berou en in beide artikels het ek gekyk na geloof, hoe ons sonde in ons lewens ervaar en na watter uiterste toe ons sal gaan om perfek te wil wees vir Jesus. Die antwoord van beide artikels was dieselfde en dit is dat ons geloof ons op die ou end gaan red.
Dis reg om vergifnis vir ons dade te vra; elke dag; so gereeld as wat ons kan, want dis soos dit moet wees, maar ons moet nie so op hierdie punt vasslaan dat ons vergeet vat ons geloof nie. Uit genade is ons gered en daardie genade gaan baie sondes bedek die dag met die wegraping.
Ons het 'n Suider Kruis groep op Telegram en Jesus seën hierdie groep magtig! Die van julle wat nie op die groep aangeteken is nie, mis voorwaar baie!
Een van ons lesers op hierdie groep het 2 Tessalonisense 1 ontvang en gevra dat ons dit moet lees. Ek kan julle dit sê: vandag se boodskap saam met die ander twee vorm nou 'n perfekte driehoek! Ek gaan die twee verse wat die kern van hierdie gedeelte is, nou uithaal.
" Ons moet God altyd oor julle dank, broeders, soos dit billik is, omdat julle geloof grootliks toeneem en die wederkerige liefde van elkeen van julle almal groter word,  sodat ons self in die gemeentes van God oor julle roem vanweë jul volharding en geloof onder al julle vervolginge en die verdrukkinge wat julle verduur—  'n teken van die regverdige oordeel van God, dat julle die koninkryk van God waardig geag mag word, waarvoor julle ook ly;" (2 Tessalonisense 1:3-5)
Verstaan julle nou die vorige twee boodskappe beter? Ons geloof gaan ons red omdat ons volhard het daarin ten spyte van al die ontberinge wat ons deurmaak. Jesus het gesien hoe ons volhard en bly glo ongeag die dinge wat satan in ons pad gerol het, maar kyk wat staan verder geskryf. Ons geloof in hierdie dinge en ons wil om Jesus eerste te stel in alles wat ons doen, ten spyte van die ontberinge, maak dat ons waardig is om die Koningryk van God te mag betree! WAARDIG! Koppel dit nou aan ons wil om perfek berouvol te wees oor ons sonde en niks op aarde, nie eers satan nie, kan in jou pad staan nie! Prys die Naam van Jesus!
Verstaan julle Liewe Lesers? Ons geloof in Jesus maak ons waardig!
Jesus se woorde in Lukas 21:36 het nou skielik 'n hele ander betekenis; het dit nie? "Waak dan en bid altyddeur, sodat julle waardig geag mag word om al hierdie dinge wat kom, te ontvlug en voor die Seun van die mens te staan." en so ook Jesus se woorde in Johannes 20:29 "…salig is die wat nie gesien het nie en tog geglo het."
Ons het Jesus nie gesien nie en tog glo ons in Hom en glo ons in die Vader! Saam doen ons die Wil van die Vader deur daardie geloof en dit was ons nie gesien het nie! Ons het baie prys gegee vir Jesus in ons lewens: 'n gemaklike lewe met baie geld, roem en aansien, maar kyk wat gaan ons kry in ruil vir ons ontberinge: die Ewige Lewe saam met die Een wat ons nie gesien het nie. Prys die Naam van Jesus!
Verstaan julle nou?
Ek weet dat ek baie van julle in die Hemel gaan sien en ek sien vreeslik uit daarna. Ek het nou vrede wat ek geneem gaan word in die wegraping as Jesus gaan kom en ek weet dat baie van julle ook nou daardie vrede het. Ons geloof in dit wat ons nie gesien het nie, gaan ons inderdaad red!